En 24-årig mand fra Aalborg er tiltalt for anden kønslig omgang end samleje med fire piger.

Tirsdag skal Retten i Aalborg tage stilling til en sag om overgreb mod flere mindreårige piger. En 24-årig mand fra Aalborg er tiltalt for at have haft anden kønslig omgang end samleje med fire piger, flere af sagerne er flere år gamle. Den første sag stammer fra august 2007, hvor han fik en pige, som dengang var 12 år gammel til at klæde sig af, hvorefter han stak en finger op i hende. Han tog også billeder af pigen iført bh og bukser på en adresse i Aalborg Øst og viste pornofilm for hende. Han er også tiltalt for et lignende overgreb på en otteårig i oktober 2010 og for at have befølt en seksårig uden på trusserne samme dag. Derudover er han tiltalt for anden kønslig omgang end samleje med en 12-årig pige i 2007. Samtidig er han tiltalt for at have været i besiddelse af 178 børnepornografiske billeder og 17 børnepornografiske film i en periode fra den 22. januar 2010 til den 18. april 2010. Den 24-årige mand blev anholdt i oktober 2010 men har ikke været varetægtsfængslet. Han er blevet mentalundersøgt, og anklageren i sagen går efter en behandlingsdom.